b'\n_START_ARTICLE_\nAl\xc5\xabksne\n_START_SECTION_\nHistorie\n_START_PARAGRAPH_\nRegionen ble f\xc3\xb8rst befolket av finsk-ugriske folkeslag, og fra rundt 700\xe2\x80\x931100 av latgaliere. \xc3\x85rstallet for etableringen av permanent bosetning, da kjent som Olysta, Alyst eller Volyst, oppgis i Pskovs kr\xc3\xb8nike til \xc3\xa5 v\xc3\xa6re 1284._NEWLINE_Latgalierne ble overvunnet av Sverdbroderordenen i 1342. De bygde en borg kalt Marienburg p\xc3\xa5 en \xc3\xb8y i sj\xc3\xb8en, og denne fungerte som beskyttelse for handelsrutene fra Riga til Pskov. Byen som oppsto n\xc3\xa6r borgen ble ogs\xc3\xa5 kjent som Marienburg._NEWLINE_Marienburg ble erobret av styrkene til Ivan IV av Russland i 1560 under den livlandske krig. Den ble innlemmet i Polen-Litauen i 1582, og en del av Sverige i 1629._NEWLINE_Ernst Gl\xc3\xbcck, en protestantisk prest, var den f\xc3\xb8rste som oversatte Bibelen til latvisk. Han opprettet ogs\xc3\xa5 den f\xc3\xb8rste latviske spr\xc3\xa5kskolen i Vidzeme i 1683. Den er n\xc3\xa5 Al\xc5\xabksne Museum._NEWLINE_Den russiske h\xc3\xa6ren under Boris Sjeremetijev erobret byen under den store nordiske krig i 1702. Da ble ogs\xc3\xa5 omgivelsene rasert, og alle innbyggerne deportert. Dette inkluderte Gl\xc3\xbcck og hans fosterdatter Marta Skavronska, som senere ble Katarina I av Russland.'